Svisslendingurinn Marco Odermatt stóð undir væntingum og vann gullið í stórsvigi karla á Vetrarólympíuleikunum í Kína í morgun. Sturla Snær Snorrason átti að keppa í greininni en af því varð ekki þar sem hann hefur ekki jafnað sig eftir að hafa veikst af kórónuverunni.
Andri Stefánsson fararstjóri íslenska hópsins í Kína segir að of skammt sé liðið frá því að Sturla losnaði úr einangrun eftir Covid smitið og því hafi verið ákveðið að Sturla einbeitti sér að keppni í svigi sem verður á miðvikudaginn. Keppnin í stórsviginu í nótt var ein sú mest spennandi í áraraðir. Eftir báðar ferðir keppenda var Svisslendingurinn Marco Odermatt aðeins 19 sekúndubrotum á undan Slóvenanum Zan Kranjets sem varð annar.
Í fyrsta skipti frá setningu leikanna snjóaði á skíðasvæðinu í morgun, í raun svo mikið að fresta þurfti seinni ferðinni í stórsviginu um tvo tíma því lélegt skyggni þótti ógna öryggi keppenda. Þá voru æfingar felldar niður fyrir brunkeppni kvenna. Þetta hafði þau áhrif að seinkun varð á útsendingum frá öðrum greinum á RÚV en dagskráin er þó komin í eðlilegt horf núna. Nú klukkan 13 hefst bein útsending frá leik Bandaríkjanna og Þýskalands í íshokkí karla á RÚV.
Evrópumeistarar Chelsea urðu í gærkvöld heimsmeistarar félagsliða í fótbolta í fyrsta sinn eftir 2-1 sigur á Suður Ameríkumeisturum Palmeiras frá Brasilíu í úrslitaleik. Staðan var 1-1 eftir venjulegan leiktíma og skoraði Kai Havertz sigurmark Chelsea úr vítaspyrnu þegar þrjár mínútur voru eftir af framlengingunni.
Manchester City náði 12 stiga forystu á toppi ensku úrvalsdeildarinnar í fótbolta í gærkvöldi með 4-0 sigri á Norwich. Liverpool sem er í 2. sæti á tvo leiki til góða og mætir Burnley í dag.
Kvennalið ÍBV í handbolta lék fyrri leik sinn gegn Costa del Sol Malaga í 8-liða úrslitum Evrópubikarsins í gær og tapaði með 11 marka mun, 34-23. Báðir leikir liðanna eru leiknir á Spáni og sá síðari í dag klukkan 17.
Fram jók forystu sína á toppi úrvalsdeildar kvenna í handbolta í þrjú stig í gærkvöldi með sigri á Haukum í spennandi leik, 24-23. Fram er með 23 stig á toppnum, þremur meira en Valur og á leik til góða.
